b'\n_START_ARTICLE_\nTitan (luna)\n_START_PARAGRAPH_\nTitan (gr\xc5\xa1ko \xce\xa4\xe1\xbf\x91\xcf\x84\xce\xac\xce\xbd: Tit\xc3\xa1n) je najve\xc4\x8dji Saturnov naravni satelit in drugi najve\xc4\x8dji naravni satelit v Oson\xc4\x8dju. Je tudi edini satelit v Oson\xc4\x8dju z lastno atmosfero. Leta 1655 ga je odkril Christian Huygens. Ve\xc4\x8dji od njega je le Jupitrov satelit Ganimed.\n_START_SECTION_\nOdkrivanje Titana\n_START_PARAGRAPH_\nPrvi je na no\xc4\x8dnem nebu zagledal Titan s svojim majhnim teleskopom Christian Huygens. Ve\xc4\x8d kot 300 let kasneje je mimo Titana letela sonda Voyager 1 in ga videla kot veliko rumenkasto kroglo. Ta luna je za\xc4\x8dela ljudi precej zanimati, zato so pri Nasi za\xc4\x8deli pripravljati odpravo na Saturn in Titan, z imenom Cassini-Huygens._NEWLINE_Leta 1997 so v vesolje za pot proti Saturnu in Titanu poslali sondo Cassini-Huygens. Cassini je sonda, namenjena raziskovanju Saturna, Huygens pa je manj\xc5\xa1a naprava, opremljena s kamerami in raznimi detektorji za raziskovanje Titana. Huygens je svojo nalogo opravil \xc5\xbee 14. januarja 2005.\n_START_SECTION_\nPodatki o luni\n_START_PARAGRAPH_\nTitan ima atmosfero prete\xc5\xbeno iz du\xc5\xa1ika s sledovi metana. Huygens je odkril re\xc4\x8dne struge ki jih je najbr\xc5\xbe ustvaril teko\xc4\x8di metan. Na ju\xc5\xbenem polu je tudi nekaj velikih jezer ogljikovodikov.'